**ZAKON**

**O STRATEŠKOM PLANIRANJU I UPRAVLJANJU RAZVOJEM U**

**REPUBLICI SRPSKOJ**

**GLAVA I**

**OSNOVNE ODREDBE**

**Predmet zakona**

**Član 1.**

Ovim zakonom uređuje se sistem strateškog planiranja i upravljanja razvojem u Republici Srpskoj, načela na kojima se zasniva strateško planiranje i upravljanje razvojem, institucionalni okvir, strateški i sprovedbeni dokumenti, izvori finansiranja za realizaciju razvojnih strateških prioriteta održivog razvoja i druga pitanja od značaja za strateško planiranje i upravljanje razvojem u Republici Srpskoj.

**Cilj zakona**

**Član 2.**

(1) Cilj ovog zakona je uspostavljanje jedinstvenog i funkcionalnog sistema planiranja i upravljanja održivim razvojem u Republici Srpskoj.

(2) Ostvarivanjem cilja iz stava 1. ovog člana obezbjeđuju se preduslovi za usaglašen razvoj Republike Srpske.

**Značenje pojedinih pojmova**

**Član 3.**

Pojmovi upotrijebljeni u ovom zakonu imaju sljedeće značenje:

1) strateško planiranje podrazumijeva proces kreiranja strateških ciljeva razvoja i definisanje načina njihovog ostvarivanja,

2) prioriteti su ključne oblasti i smjerovi djelovanja za postizanje strateških ciljeva u okviru strateških dokumenata,

3) održivi razvoj je razvoj društva koji raspoloživim resursima zadovoljava ljudske potrebe, ne ugrožavajući prirodne sisteme i okolinu, čime se osigurava dugoročno postojanje ljudskog društva i njegovog okruženja,

4) upravljanje razvojem obuhvata pretvaranje razvojnih ciljeva i prioriteta u konkretne aktivnosti te njihovu realizaciju, praćenje i vrednovanje njihovih rezultata sa jasnim razvojnim i finansijskim efektima i institucionalnim odgovornostima,

5) jednake mogućnosti za sve građane su principi koji podrazumijevaju nediskriminaciju, ravnopravnost polova, prava na kulturne, vjerske i jezičke različitosti svih građana, te prava djeteta, starijih lica i lica sa invaliditetom.

**Načela sistema strateškog planiranja i upravljanja razvojem u**

**Republici Srpskoj**

**Član 4.**

Načela sistema strateškog planiranja i upravljanja razvojem u Republici Srpskoj su:

1) načelo horizontalne i vertikalne usklađenosti i koordinacije procesa strateškog planiranja i upravljanja razvojem između republičkih organa uprave i jedinica lokalne samouprave,

2) načelo odgovornosti, efektivnosti i efikasnosti republičkih organa uprave i jedinica lokalne samouprave u procesima strateškog planiranja i upravljanja razvojem,

3) načelo javnosti, transparentnosti i partnerstva sa predstavnicima poslovne i akademske zajednice, nevladinog sektora, drugih interesnih grupa i građana i medija, u određivanju razvojnih prioriteta,

4) načelo socijalne uključenosti, ravnopravnosti polova i jednakih mogućnosti za sve građane Republike Srpske,

5) načelo održivog razvoja.

**GLAVA II**

**INSTITUCIONALI OKVIR ZA STRATEŠKO PLANIRANJE I UPRAVLJANJE RAZVOJEM**

**Nosioci poslova strateškog planiranja i upravljanja razvojem**

**Član 5.**

(1) Nosioci poslova strateškog planiranja i upravljanja razvojem su:

1) Vlada Republike Srpske (u daljem tekstu: Vlada),

2) republički organi uprave i službe Vlade,

3) organi jedinice lokalne samouprave.

(2) Poslove strateškog planiranja i upravljanja razvojem propisane ovim zakonom za Vladu obavlja Generalni Sekretarijat Vlade (u daljem tekstu: poslovi Generalnog sekretarijata Vlade).

**Poslovi Generalnog sekretarijata Vlade**

**Član 6.**

U procesima strateškog planiranja i upravljanja razvojem Generalni sekretarijat Vlade obavlja poslove:

1) sprovođenja i koordinisanja procesom strateškog planiranja i upravljanja razvojem, u skladu sa načelima iz člana 4. ovog zakona,

2) upravljanja procesom izrade, sprovođenja, vrednovanja i izvještavanja o Strategiji razvoja Republike Srpske, u saradnji sa republičkim organima uprave i organima jedinica lokalne samouprave,

3) pružanja stručne i tehničke podrške republičkim organima uprave u procesu izrade strateških i sprovedbenih dokumenata,

4) davanja mišljenja republičkim organima uprave o usaglašenosti srednjoročnih planova rada i godišnjih planova rada sa strateškim okvirom i sa propisanom metodologijom izrade,

5) davanja mišljenja republičkim organima uprave o usaglašenosti sektorskih strategija sa Strategijom razvoja Republike Srpske i sa propisanom metodologijom izrade,

6) davanja mišljenja jedinicama lokalne samouprave o usaglašenosti strategija razvoja jedinica lokalne samouprave sa Strategijom razvoja Republike Srpske i propisanom metodologijom izrade,

7) vođenja evidencije usvojenih strateških dokumenata u Republici Srpskoj,

8) uspostavljanja i vođenje informacione platforme za strateško planiranje,

9) druge poslove u oblasti strateškog planiranja i upravljanja razvojem u skladu sa zakonom.

**Poslovi republičkih organa uprave**

**Član 7.**

(1) U procesima strateškog planiranja i upravljanja razvojem republički organi uprave obavljaju poslove:

1) sprovođenja i koordinisanja procesom strateškog planiranja i upravljanja razvojem u skladu sa načelima iz člana 4. ovog zakona, u skladu sa nadležnostima republičkog organa uprave,

2) učešća u izradi, sprovođenju, vrednovanju i izvještavanju o Strategiji razvoja Republike Srpske i Akcionog plana za sprovođenje Strategije razvoja Republike Srpske,

3) izrade, sprovođenja, vrednovanja i izvještavanja o sektorskim strategijama Republike Srpske, akcionih planova za njihovo sprovođenje i izvještaja o sprovođenju sektorskih strategija Republike Srpske,

4) učešća u izradi Godišnjeg programa rada Vlade Republike Srpske i Godišnjeg izvještaja o radu Vlade Republike Srpske,

5) učešća u izradi Smjernica za srednjoročno planiranje rada republičkih organa uprave,

6) izrade i sprovođenja srednjoročnih planova rada, godišnjih planova rada i godišnjih izvještaja o radu,

7) koordinisanja učešća jedinica lokalne samouprave i Saveza opština i gradova Republike Srpske (u daljem tekstu: Savez) u procesima izrade i sprovođenja sektorskih strategija Republike Srpske,

8) davanja mišljenja o usaglašenosti sektorskih strategija jedinica lokalne samouprave sa sektorskim strategijama Republike Srpske,

9) obezbjeđenja usklađenosti strateških i sprovedbenih dokumenata sa strateškim okvirom, kao i međusobne usklađenosti strateških dokumenata,

10) obezbjeđenja usklađenosti budžetskog i strateškog planiranja,

11) druge poslove u oblasti strateškog planiranja i upravljanja razvojem u skladu sa zakonom.

(2) Odredbe ovog zakona, koje se odnose na republičke organe uprave, primjenjuju se i na službe Vlade.

**Poslovi jedinica lokalne samouprave**

**Član 8.**

(1) U procesima strateškog planiranja i upravljanja razvojem, jedinice lokalne samouprave obavljaju poslove:

1) sprovođenja i koordinisanja procesom strateškog planiranja i upravljanja razvojem u skladu sa načelima iz člana 4. ovog zakona,

2) učešća u izradi, sprovođenju, vrednovanju i izvještavanju o Strategiji razvoja Republike Srpske i Akcionog plana za sprovođenje Strategije razvoja Republike Srpske,

3) učešća u izradi i sprovođenju sektorskih strategija Republike Srpske, akcionih planova za njihovo sprovođenje i izvještaja o sprovođenju sektorskih strategija Republike Srpske,

4) izrade, usvajanja i sprovođenja strategija razvoja jedinica lokalne samouprave, sektorskih strategija jedinica lokalne samouprave i akcionih planova za njihovo sprovođenje i izvještaja o sprovođenju strategija razvoja i sektorskih strategija jedinica lokalne samouprave,

5) izrade Uputstva za srednjoročno planiranje rada jedinica lokalne samouprave,

6) izrade i sprovođenja srednjoročnih planova rada,

7) izrade Godišnjeg plana rada jedinice lokalne samouprave i Godišnjeg izvještaja o radu jedinice lokalne samouprave,

8) obezbjeđenja usklađenosti strateškog i budžetskog planiranja,

9) obezbjeđenja usklađenosti strateških i sprovedbenih dokumenata jedinica lokalne samouprave sa strateškim okvirom, kao i međusobne usklađenosti strateških dokumenata jedinica lokalne samouprave,

10) druge poslove u oblasti strateškog planiranja i upravljanja razvojem u skladu sa zakonom.

(2) U procesima koordinisanja strateškog planiranja i upravljanja razvojem sa republičkim nivoom vlasti jedinice lokalne samouprave izražavaju i zastupaju svoje interese neposredno i putem Saveza.

**Savjet za razvoj Republike Srpske**

**Član 9.**

(1) Savjet za razvoj Republike Srpske (u daljem tekstu: Savjet) je savjetodavno tijelo u procesima strateškog planiranja i upravljanja razvojem.

(2) Savjet iz stava 1. ovog člana čine predstavnici Vlade, jedinica lokalne samouprave, Saveza, akademske zajednice i socioekonomski partneri.

(3) Članove Savjeta imenuje Vlada.

(4) Način rada Savjeta i druga bitna pitanja za njegov rad uređuju se Poslovnikom o radu Savjeta.

(5) Administrativne poslove za potrebe Savjeta obavlja Generalni sekretarijat Vlade.

**Nadležnost Savjeta**

**Član 10.**

U procesima strateškog planiranja i upravljanja razvojem Savjet obavlja poslove:

1) predlaganja Vladi ključnih razvojnih prioriteta Republike Srpske,

2) pružanja savjetodavne podrške i davanja preporuka Vladi u izradi i sprovođenju Strategije razvoja Republike Srpske i sektorskih strategija Republike Srpske,

3) razmatranja godišnjih izvještaja o sprovođenju Strategije razvoja Republike Srpske i sektorskih strategija Republike Srpske prije njihovog usvajanja, te davanje preporuka o unapređivanju njihovog sprovođenja.

**GLAVA III**

**STRATEŠKI DOKUMENTI**

**Strateški okvir i strateški dokumenti Republike Srpske**

**Član 11.**

(1) Strateški okvir Republike Srpske čine strateški dokumenti, zakoni i drugi akti koje donose Narodna skupština Republike Srpske, Vlada, organi jedinica lokalne samouprave, kao i dokumenti nastali u procesu ispunjavanja međunarodnih obaveza i obaveza iz procesa evropskih integracija.

(2) U strateške dokumente iz stava 1. ovog člana spadaju:

1) Strategija razvoja Republike Srpske,

2) sektorske strategije Republike Srpske,

3) strategije razvoja jedinica lokalne samouprave,

4) sektorske strategije jedinica lokalne samouprave.

(3) Izrada strateških dokumenata zasniva se na načelima iz člana 4. ovog zakona, Prostornom planu Republike Srpske i prostornim planovima jedinica lokalne samouprave.

(4) Vlada donosi uredbu kojom se uređuju procedure izrade strateških dokumenata, struktura, usklađivanje strateškog planiranja sa budžetskim planiranjem, praćenje, izvještavanje i vrednovanje strateških dokumenata.

**Strategija razvoja Republike Srpske**

**Član 12.**

(1) Strategija razvoja Republike Srpske je strateški dokument koji utvrđuje dugoročne ciljeve i prioritete razvoja Republike Srpske i predstavlja osnov za izradu ostalih strateških dokumenata, sprovedbenih dokumenata, budžeta Republike Srpske i budžeta opština i gradova.

(2) Strategija razvoja Republike Srpske usklađuje ekonomske, društvene i ostale ciljeve razvoja, uz poštovanje mjera zaštite životne sredine na principu održivosti, kao i zahtjeve i prioritete Republike Srpske, proistekle iz međunarodnih obaveza i procesa evropskih integracija.

(3) Vlada donosi Odluku o izradi Strategije razvoja Republike Srpske.

(4) Generalni sekretarijat Vlade rukovodi procesom i koordiniše izradu Strategije razvoja Republike Srpske u saradnji sa republičkim organima uprave, jedinicama lokalne samouprave, Savjetom i drugim zainteresovanim subjektima.

(5) Narodna skupština Republike Srpske donosi Strategiju razvoja Republike Srpske na period od sedam godina, na prijedlog Vlade.

**Sektorske strategije Republike Srpske**

**Član 13.**

(1) Sektorske strategije Republike Srpske su strateški dokumenti kojima se utvrđuju ciljevi i prioriteti razvoja pojedinih ili više srodnih i međusobno povezanih sektora, odnosno resora, a usklađene su sa Strategijom razvoja Republike Srpske i dokumentima proisteklim iz međunarodnih obaveza i procesa evropskih integracija i predstavljaju osnov za izradu sprovedbenih dokumenata i dokumenata budžetskog planiranja.

(2) Ukoliko Vlada na prijedlog nadležnog republičkog organa uprave utvrdi potrebu za izradom sektorske strategije, donosi odluku o izradi te strategije.

(3) Vlada na prijedlog nadležnog republičkog organa uprave donosi sektorske strategije Republike Srpske na period od sedam godina ili na duži period.

(4) Izuzetno od odredaba stava 3. ovog člana, sektorske strategije se mogu donositi i na kraći period za posebne oblasti u pojedinim sektorima.

**Strategije razvoja jedinica lokalne samouprave**

**Član 14.**

(1) Strategije razvoja jedinica lokalne samouprave su strateški dokumenti kojim se utvrđuju strateški ciljevi i prioriteti razvoja jedinica lokalne samouprave i predstavljaju osnov za izradu sektorskih strategija jedinica lokalne samouprave i sprovedbenih dokumenata jedinica lokalne samouprave.

(2) Ukoliko gradonačelnik, odnosno načelnik opštine utvrdi potrebu za izradom strategije razvoja jedinice lokalne samouprave, donosi odluku o izradi te strategije.

(3) Strategije razvoja jedinica lokalne samouprave se usklađuju sa Strategijom razvoja Republike Srpske.

(4) Skupštine jedinice lokalne samouprave na prijedlog gradonačelnika, odnosno načelnika opštine donose strategije razvoja jedinica lokalne samouprave na period od sedam godina.

**Sektorske strategije jedinica lokalne samouprave**

**Član 15.**

(1) Sektorske strategije jedinica lokalne samouprave su strateški dokumenti kojima se utvrđuju ciljevi i prioriteti razvoja pojedinih sektora jedinica lokalne samouprave, a izrađuju se ukoliko je njihovo donošenje propisano posebnim zakonom.

(2) Gradonačelnik, odnosno načelnik opštine donosi odluku o izradi sektorske strategije.

(3) Sektorske strategije jedinica lokalne samouprave se usklađuju sa Strategijom razvoja Republike Srpske, sektorskim strategijama Republike Srpske i strategijom razvoja jedinica lokalne samouprave.

(4) Skupština jedinice lokalne samouprave, na prijedlog gradonačelnika, odnosno načelnika opštine donosi sektorske strategije jedinica lokalne samouprave na period od sedam godina, osim u slučajevima kada je drugačije propisano posebnim zakonom iz stava 1. ovog člana.

**GLAVA IV**

**SPROVEDBENI DOKUMENTI**

**Sprovedbeni dokumenti u Republici Srpskoj**

**Član 16.**

(1) Za sprovođenje strateških ciljeva i prioriteta utvrđenih strateškim dokumentima iz člana 11. stav 2. ovog zakona izrađuju se sprovedbeni dokumenti.

(2) Sprovedbeni dokumenti u Republici Srpskoj su:

1) Smjernice za srednjoročno planiranje rada republičkih organa uprave,

2) Uputstvo za srednjoročno planiranje rada jedinica lokalne samouprave,

3) srednjoročni planovi rada republičkih organa uprave i gradonačelnika, odnosno načelnika opštine i gradske, odnosno opštinske uprave,

4) godišnji planovi rada republičkih organa uprave,

5) godišnji izvještaji o radu republičkih organa uprave,

6) Godišnji program rada Vlade Republike Srpske,

7) Godišnji izvještaj o radu Vlade Republike Srpske,

8) Godišnji plan rada gradonačelnika, odnosno načelnika opštine i gradske, odnosno opštinske uprave,

9) Godišnji izvještaj o radu gradonačelnika, odnosno načelnika opštine i gradske, odnosno opštinske uprave,

10) akcioni planovi za sprovođenje strateških dokumenata,

11) godišnji izvještaji o sprovođenju strateških dokumenata u Republici Srpskoj,

(3) Vlada donosi uredbu kojom se uređuju procedure izrade sprovedbenih dokumenata, struktura, praćenje, izvještavanje i vrednovanje, te usklađivanje sa budžetskim planiranjem.

**Smjernice za srednjoročno planiranje rada republičkih organa uprave**

**Član 17.**

(1) Smjernice za srednjoročno planiranje rada republičkih organa uprave izrađuju se na osnovu strateških ciljeva i prioriteta iz strateškog okvira iz člana 11. ovog zakona i predstavljaju razvojne politike, odnosno prioritete Vlade koji se planiraju realizovati u periodu od tri godine.

(2) Smjernice za srednjoročno planiranje rada republičkih organa uprave predstavljaju osnov za izradu srednjoročnih planova rada republičkih organa uprave, a izrađuje ih Generalni sekretarijat Vlade za sljedeću godinu i naredne dvije godine (u daljem tekstu: princip 1 + 2).

(3) Vlada donosi Smjernice za srednjoročno planiranje rada republičkih organa uprave.

**Uputstvo za srednjoročno planiranje rada jedinica lokalne samouprave**

**Član 18.**

(1) Uputstvo za srednjoročno planiranje rada jedinica lokalne samouprave izrađuje se na osnovu strateških ciljeva i prioriteta iz strateškog okvira iz člana 11. ovog zakona i predstavlja razvojne politike, odnosno prioritete gradonačelnika, odnosno načelnika opštine koji se planiraju realizovati u periodu od tri godine.

(2) Uputstvo za srednjoročno planiranje jedinica lokalne samouprave predstavlja osnov za izradu srednjoročnih planova rada jedinica lokalne samouprave, a izrađuje se po principu 1 + 2.

(3) Gradonačelnik, odnosno načelnik opštine donosi Uputstvo za srednjoročno planiranje rada jedinica lokalne samouprave.

**Srednjoročni planovi rada**

**Član 19.**

(1) Republički organi uprave izrađuju srednjoročne planove rada na period od tri godine po principu 1 + 2 na osnovu njihove nadležnosti i Smjernica za srednjoročno planiranje rada republičkih organa uprave, a u skladu sa strateškim okvirom iz člana 11. ovog zakona.

(2) Jedinice lokalne samouprave izrađuju srednjoročne planove rada na period od tri godine po principu 1 + 2 na osnovu njihove nadležnosti i Uputstva za srednjoročno planiranje rada jedinica lokalne samouprave, a u skladu sa strateškim okvirom iz člana 11. ovog zakona.

(3) Srednjoročni planovi rada iz st. 1. i 2. ovog člana predstavljaju osnov za izradu Dokumenta okvirnog budžeta, Programa javnih investicija i godišnjeg plana rada republičkih organa uprave, odnosno godišnjeg plana rada gradonačelnika, odnosno načelnika opštine i gradske, odnosno opštinske uprave.

**Godišnji planovi rada republičkih organa uprave**

**Član 20.**

(1) Republički organi uprave izrađuju godišnje planove rada za fiskalnu godinu na osnovu srednjoročnih planova rada republičkih organa uprave.

(2) Izuzetno od stava 1. ovog člana, republički organi uprave mogu zbog nepredviđenih okolnosti u godišnji plan rada unijeti i aktivnosti koje nisu obuhvaćene srednjoročnim planom rada.

(3) Na prijedlog republičkih organa uprave Vlada usvaja njihove godišnje planove rada.

(4) Godišnji planovi rada ministarstava i samostalnih republičkih uprava i upravnih organizacija sastavni su dio Godišnjeg programa rada Vlade Republike Srpske.

**Godišnji izvještaji o radu republičkih organa uprave**

**Član 21.**

(1) Republički organi uprave izrađuju godišnje izvještaje o radu na osnovu postignutih rezultata u sprovođenju godišnjih planova rada.

(2) Godišnji izvještaji o radu ministarstava i samostalnih republičkih uprava i upravnih organizacija sastavni su dio Godišnjeg izvještaja o radu Vlade Republike Srpske.

(3) Na prijedlog republičkih organa uprave Vlada usvaja njihove godišnje izvještaje o radu.

**Godišnji program rada Vlade Republike Srpske**

**Član 22.**

Generalni sekretarijat Vlade izrađuje Godišnji program rada Vlade Republike Srpske, koji predstavlja integrisani pregled godišnjih planova rada ministarstava, samostalnih republičkih uprava i upravnih organizacija i dostavlja ga Vladi na usvajanje.

**Godišnji izvještaj o radu Vlade Republike Srpske**

**Član 23.**

Generalni sekretarijat Vlade izrađuje Godišnji izvještaj o radu Vlade Republike Srpske, koji obuhvata integrisani pregled godišnjih izvještaja o radu ministarstava i samostalnih republičkih uprava i upravnih organizacija i dostavlja ga Vladi na usvajanje.

**Godišnji plan rada gradonačelnika, odnosno načelnika opštine i gradske, odnosno opštinske uprave**

**Član 24.**

Godišnji plan rada gradonačelnika, odnosno načelnika opštine i gradske, odnosno opštinske uprave, predstavlja integrisani pregled godišnjih planova rada gradonačelnika, odnosno načelnika opštine i organizacionih jedinica gradske, odnosno opštinske uprave, koje gradonačelnik, odnosno načelnik opštine dostavlja skupštini jedinice lokalne samouprave na usvajanje.

**Godišnji izvještaj o radu gradonačelnika, odnosno načelnika i gradske, odnosno opštinske uprave**

**Član 25.**

Godišnji izvještaj o radu gradonačelnika, odnosno načelnika i gradske, odnosno opštinske uprave, predstavlja integrisani pregled godišnjih izvještaja o radu gradonačelnika, odnosno načelnika i organizacionih jedinica gradske, odnosno opštinske uprave, koje gradonačelnik, odnosno načelnik dostavlja skupštini jedinice lokalne samouprave na usvajanje.

**Akcioni planovi za sprovođenje strateških dokumenata**

**Član 26.**

(1) Generalni sekretarijat Vlade, u saradnji sa republičkim organima uprave i jedinicama lokalne samouprave, izrađuje Akcioni plan za sprovođenje Strategije razvoja Republike Srpske.

(2) Republički organi uprave izrađuju akcione planove za sprovođenje sektorskih strategija.

(3) Jedinice lokalne samouprave izrađuju akcione planove za sprovođenje strategija razvoja i sektorskih strategija.

(4) Vlada donosi akcione planove iz st. 1. i 2. ovog člana, na period od tri godine, po principu 1 + 2.

(5) Gradonačelnik, odnosno načelnik opštine donosi akcione planove iz stava 3. ovog člana na period od tri godine, po principu 1 + 2.

**Godišnji izvještaji o sprovođenju strateških dokumenata**

**Član 27.**

(1) Godišnji izvještaji o sprovođenju strateških dokumenata izrađuju se za Strategiju razvoja Republike Srpske, sektorske strategije Republike Srpske, strategije razvoja jedinica lokalne samouprave i sektorske strategije jedinica lokalne samouprave.

(2) Generalni sekretarijat Vlade izrađuje Godišnji izvještaj o sprovođenju Strategije razvoja Republike Srpske u saradnji sa republičkim organima uprave i jedinicama lokalne samouprave, a republički organi uprave izrađuju godišnje izvještaje o sprovođenju sektorskih strategija Republike Srpske.

(3) Gradonačelnik, odnosno načelnik opštine izrađuje godišnje izvještaje o sprovođenju strategije razvoja jedinice lokalne samouprave i sektorske strategije jedinice lokalne samouprave.

(4) Godišnji izvještaji o sprovođenju strateških dokumenata iz člana 11. stav 2. tačka 2) ovog zakona dostavljaju se Vladi na usvajanje, a godišnji izvještaji o sprovođenju strateških dokumenata iz člana 11. stav 2. t. 3) i 4) dostavljaju se skupštini jedinice lokalne samouprave na usvajanje.

(5) Godišnji izvještaj o sprovođenju Strategije razvoja Republike Srpske Vlada dostavlja Narodnoj skupštini na usvajanje.

**Vrednovanje strateških dokumenata**

**Član 28.**

(1) Strateški dokumenti iz člana 11. stav 2. ovog zakona se vrednuju da bi se ocijenio kvalitet, napredak i uticaj strateškog dokumenta.

(2) Vrednovanje iz stava 1. ovog člana vrši se u procesu izrade strateškog dokumenta i/ili u toku njegovog sprovođenja.

(3) Vrednovanje u procesu izrade strateškog dokumenta vrši se radi unapređivanja kvaliteta, relevantnosti i koherentnosti strateškog dokumenta i to u fazi njegove izrade, prije usvajanja.

(4) Vrednovanje u toku sprovođenja strateškog dokumenta vrši se radi utvrđivanja stepena izvršenja strateškog dokumenta, kao i sumiranja rezultata i obezbjeđenja ulaznih elemenata za naredne strateške dokumente.

(5) Vrednovanje u toku sprovođenja strateškog dokumenta obavezno se vrši u predzadnjoj godini sprovođenja strateških dokumenata, a po potrebi i na sredini perioda sprovođenja.

**Postupak vrednovanja strateških dokumenata**

**Član 29.**

(1) Vrednovanje Strategije razvoja Republike Srpske vrši Generalni sekretarijat Vlade.

(2) Vrednovanje strateških dokumenata iz člana 11. stav 2. tačka 2) ovog zakona vrše republički organi uprave, a vrednovanje strateških dokumenata iz člana 11. stav 2. t. 3) i 4) ovog zakona vrše jedinice lokalne samouprave.

(3) Vrednovanje strateških dokumenata iz člana 11. stav 2. ovog zakona se može povjeriti i nezavisnom vanjskom evaluatoru.

(4) Vlada donosi odluku o pokretanju procesa vrednovanja strateških dokumenata iz člana 11. stav 2. t. 1) i 2) ovog zakona.

(5) Gradonačelnik, odnosno načelnik opštine donosi odluku o pokretanju procesa vrednovanja strateških dokumenata iz člana 11. stav 2. t. 3) i 4) ovog zakona.

(6) Narodna skupština usvaja izvještaj o izvršenom procesu vrednovanja Strategije razvoja Republike Srpske.

(7) Vlada usvaja izvještaj o izvršenom procesu vrednovanja strateških dokumenata iz člana 11. stav 2. tačka 2) ovog zakona, a skupština jedinice lokalne samouprave usvaja izvještaj o izvršenom procesu vrednovanja strateških dokumenata iz člana 11. stav 2. t. 3) i 4) ovog zakona.

**GLAVA V**

**FINANSIRANJE STRATEŠKIH PRIORITETA ODRŽIVOG RAZVOJA REPUBLIKE SRPSKE**

**Izvori finansiranja strateških prioriteta održivog razvoja**

**Republike Srpske**

**Član 30.**

Izvori finansiranja za realizaciju strateških prioriteta održivog razvoja Republike Srpske utvrđenih strateškim i sprovedbenim dokumentima iz člana 11. stav 2. i člana 16. stav 2. ovog zakona su:

1) budžet Republike Srpske,

2) budžeti jedinica lokalne samouprave,

3) sredstva obezbijeđena na osnovu javno-privatnog partnerstva,

4) sredstva pretpristupnih i drugih fondova Evropske unije,

5) bespovratna sredstva drugih međunarodnih donacija,

6) krediti međunarodnih i razvojnih institucija,

7) drugi izvori.

**GLAVA VI**

**PRELAZNE I ZAVRŠNE ODREDBE**

**Donošenje podzakonskih akata**

**Član 31.**

Vlada će u roku od šest mjeseci od dana stupanja na snagu ovog zakona donijeti:

1) uredbu kojom se uređuju procedure izrade strateških dokumenata, struktura, usklađivanje strateškog planiranja sa budžetskim planiranjem, praćenje, izvještavanje i vrednovanje iz člana 11. stav 4. ovog zakona

2) uredbu kojom se uređuju procedure izrade sprovedbenih dokumenata, struktura, praćenje, izvještavanje i vrednovanje, te usklađivanje sa budžetskim planiranjem iz člana 16. stav 3. ovog zakona.

**Stupanje na snagu**

**Član 32.**

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-494/21 PREDSJEDNIK

Datum: 24. juna 2021. godine NARODNE SKUPŠTINE

Nedeljko Čubrilović